ত্রয়োদশ ব্রিকস শীর্ষ সম্মেলনে প্রধানমন্ত্রীর প্রারম্ভিক ভাষণ

নতুন দিল্লি, ৯ সেপ্টেম্বর, ২০২১ মাননীয় রাষ্ট্রপতি পুটিন, রাষ্ট্রপতি শি, রাষ্ট্রপতি রামাফোসা, রাষ্ট্রপতি বোলসোনারো নমস্কার, এই ব্রিকস শীর্ষ সম্মেলনে আমি আপনাদের সকলকে স্বাগত জানাই। ব্রিকসের পঞ্চদশ বার্ষিকীতে এই সম্মেলনে পৌরোহিত্য করার সুযোগ পাওয়া আমার জন্য এবং ভারতের জন্য অত্যন্ত আনন্দের। আজকের শীর্ষ সম্মেলনের বিস্তারিত আলোচ্যসূচী আপনাদের সকলের সঙ্গে আলোচনা করা হয়েছে। আপনারা সকলে সহমতে পৌঁছালে আমরা এটি গ্রহণ করবো। আপনাদের সকলকে অনেক ধন্যবাদ, আলোচ্যসূচী গৃহীত হয়েছে। সুধীবৃন্দ ! যেহেতু এই আলোচ্যসূচী গৃহীত হল, আমরা এখন সকলেই আমাদের প্রারম্ভিক বক্তব্য সংক্ষেপে পেশ করবো। এই অবকাশে আমি প্রথমে আমার বক্তব্য পেশ করছি। সুধীবৃন্দ, এর পর আমি আপনাদের সকলকে এক এক করে ডাকবো, আপনারা আপনাদের প্রারম্ভিক বক্তব্য রাখবেন। প্রতিটি ব্রিকস সহযোগী দেশের কাছ থেকে ভারত পূর্ণ সহযোগিতা পেয়েছে। এবারের চেয়ারম্যানের দায়িত্বে থাকার সময় আপনাদের সকলের সহযোগিতা পাওয়ায় আমি অত্যন্ত কৃতজ্ঞ। বিগত দেড় দশকে ব্রিকস মঞ্চ বিভিন্ন সাফল্য অর্জন করেছে। আজ বিশ্বের উদীয়মান অর্থনীতির মধ্যে আমাদের বক্তব্য অত্যন্ত শক্তিশালী। এই মঞ্চ উন্নয়নশীল রাষ্ট্রগুলির কোন কোন বিষয়ের উপর গুরুত্ব দেওয়া উচিত, সেবিষয় নির্ধারণে সাহায্য করে। নিউ ডেভলপমেন্ট ব্যাঙ্ক, কনটিনজেন্সি রিজার্ভ অ্যারেঞ্জমেন্ট, এনার্জি রিসার্চ কো-অপারেশন প্ল্যাটফর্মের মতো বেশ কিছু শক্তিশালী প্রতিষ্ঠান ব্রিকস তৈরি করেছে. এগুলি সবই শক্তিশালী, নিঃসন্দেহে আমরা এগুলির জন্য গর্ব অনুভব করতে পারি। তবে একই সঙ্গে এটিও গুরুত্বপূর্ণ যে আমাদের আত্মতুষ্টিতে ভোগার কোনো অবকাশ নেই। আগামী ১৫ বছরে ব্রিকসকে আরো ফলাফল কেন্দ্রীয় করে তুলতে হবে। চেয়ারম্যান হিসেবে থাকার সময় ভারত, এবারের সম্মেলনের মূল ভাবনা স্থির করেছে, “ব্রিকস@১৫ : ইন্ট্রা ব্রিকস কো-অপারেশন ফর কনটিনিউইটি, কনসোলিডেশন এন্ড কনসেনসাস” (নিবচ্ছিন্ন জোটবদ্ধ ও সহমতের ভিত্তিতে আন্তঃব্রিকস সহযোগিতা)। আমাদের ব্রিকস অংশীদারিত্বের ক্ষেত্রে এই চারটি মূল নীতি। কোভিড চ্যালেঞ্জ সত্ত্বেও এবছর ব্রিকসের দেড়শোটি সভা ও কর্মসূচী অনুষ্ঠিত হয়েছে। এর মধ্যে ২০টি ছিল মন্ত্রী পর্যায়ের। প্রচলিত ক্ষেত্রে সহযোগিতা বৃদ্ধির পাশাপাশি অন্যান্য ক্ষেত্রে সহযোগিতা প্রসার ব্রিকসের অন্যতম কর্মসূচী। এই প্রেক্ষিতে বেশ কিছু সাফল্য এই প্রথম এসেছে এবং সেগুলি ব্রিকস গোষ্ঠীই প্রথম অর্জন করেছে। যেমন ধরুন অতি সম্প্রতি ব্রিকস ডিজিটাল শীর্ষ সম্মেলন অনুষ্ঠিত হয়েছে। প্রযুক্তি ব্য়বহার করে স্বাস্থ্য পরিষেবার সুযোগ বাড়ানোর একটি উদ্ভাবনী পদক্ষেপ হল এই সম্মেলন। নভেম্বরে ব্রিকস গোষ্ঠীভুক্ত দেশগুলির জলসম্পদ মন্ত্রীরা প্রথম বারের মতো মিলিত হবেন। “বহুস্তরীয় ব্যবস্থাপনার সংস্কার এবং সেটিকে শক্তিশালী করে তোলা” –র জন্য ব্রিকস যৌথ উদ্যোগ গ্রহণ করেছে। সন্ত্রাসবাদের মোকাবিলা করার জন্য ব্রিকস একটি পরিকল্পনা গ্রহণ করেছে। আমাদের মহাকাশ সংস্থাগুলির মধ্যে দূর সংবেদী কৃত্রিম উপগ্রহ ব্যবস্থাপনার বিষয়ে একটি চুক্তি স্বাক্ষরিত হয়েছে। যার ফলে সহযোগিতার নতুন একটি ক্ষেত্র উন্মোচিত হয়েছে। আমাদের রাজস্ব শুল্ক দপ্তরগুলির মধ্যে সহযোগিতার ফলে ব্রিকস গোষ্ঠীভুক্ত দেশগুলির মধ্যে ব্যবসা বাণিজ্য আরো সহজ হয়ে উঠেছে। ব্রিকস টিকা গবেষণা ও উন্নয়ন কেন্দ্র ভার্চুয়ালী গড়ে তোলার জন্য একটি সহযোগিতার পরিবেশ তৈরি হয়েছে। আরেকটি নতুন উদ্যোগ হল পরিবেশ বান্ধব পর্যটনে ব্রিকস জোট গঠন। সুধীবৃন্দ ! নতুন এই উদ্যোগগুলির ফলে আমাদের নাগরিকরা শুধু উপকৃতই হবেন না, আগামী দিনে ব্রিকস তার প্রাসঙ্গিকতা বজায় রাখবে। আমি আশাবাদী ব্রিকসকে আরো কার্যকর করে তুলতে আজকের বৈঠক আমাদের সঠিক দিকে পথ দেখাবে। আমরা গুরুত্বপূর্ণ আন্তর্জাতিক ও আঞ্চলিক বিষয়গুলি নিয়েও আলোচনা করবো। আমি এখন আপনাদের সকলকে প্রারম্ভিক বক্তব্য রাখার জন্য আমন্ত্রণ জানাচ্ছি।